Hvað skal gera þegar synt er í sjónum og selir nálgast ? Er eitthvað að óttast ? Höfundur þessa svars hefur ekki undir höndum neinar upplýsingar þess efnis að sjósundfólk hafi lent í hremmingum vegna sela . En hafi lesendur Vísindavefsins sögur af slíku væri fróðlegt að heyra þær . Kafarar hafa þó orðið fyrir lítils háttar aðkasti frá brimlum , það er karlkynsselum , en þeir hafa meðal annars nartað í blöðkur kafara . En slíkt vill gerast yfir fengitímann . Brimlar hafa einnig komið nálægt kajakræðurum . Selir , líkt og önnur villt dýr , geta verið óútreiknanlegir . Enn fremur geta urtur , það er kvenkynsselir , verið varhugaverðar þegar þær eru með kópa sína nærri . Dæmi um slíkt er þegar urta réðst á kafara og beit hann í Hindisvík . Sem betur fer hlaut kafarinn ekki skaða af en honum hefur eflaust ekki orðið um sel ! Kópar geta einnig nartað í sundfit kafara í ærslafullum leik sínum og er slíkt eflaust heldur óþægilegt fyrir varnarlausan sjósundmann . Undirritaður kannast sjálfur við ögrandi háttalag landselsbrimils undan suðurströnd landsins en það varð með þeim hætti að brimillinn synti fyrir aftan bát , er undirritaður var í , og sló í bátinn með hreifa sínum . Sennilega til þess að ögra ræðaranum eða hræða hann í burtu . Sjósundfólk sem hyggur á að synda innan um villta seli ætti að hafa í huga að slíkt getur verið hættulegt og ber ekki að mæla með slíku undir neinum kringumstæðum . Í lokin er rétt að nefna að villt dýr eru óútreiknanleg , til að mynda eru lög í Bandaríkjunum sem banna sundfólki að synda nærri sjávardýrum . Sjósundfólk sem hyggur á að synda innan um villta seli ætti að hafa í huga að slíkt getur verið hættulegt og ber ekki að mæla með slíku undir neinum kringumstæðum . Erfitt er að segja til um hvernig skuli bregðast við ef selir gerast of nærgöngulir . Séu menn nærri landi er best að koma sér þangað sem fyrst . Úti á rúmsjó er málið þó snúnara en höfundur þessa svars getur ekki mælt með einni aðferð fram yfir aðra . Auk þess sem margt annað varasamt getur leynst í sjónum .